Miksi persut voittavat vaalit? | Aki Pyysing | Kolumni | Pokeritieto.com
Julkaistu: 1 maaliskuu, 2011 - 18:09
Perussuomalaisten veret seisauttavaa vaalivoittoa ei voine enää estää kuin sotilasvallankaappauksella. Koska sotilaat näyttävät olevan rähmällään Setassa toimineen demaripresidentin edessä, tämä ei näytä kovin todennäköiseltä.
Miten tähän on tultu? Tavanomaiseen tapaani syytän huonoja journalisteja ja tyhmiä poliitikkoja. Jutta Urpilainen on tehnyt parhaansa demareiden kannatuksen minimoimiseksi. Saman on tehnyt Ruben Stiller & co perussuomalaisten kannatuksen maksimoimiseksi.
Katsoin uudelleen legendaarisen Pressiklubin 6.2.2009, jossa Stiller, Saska Saarikoski ja Leif Salmén huutavat Jussi Halla-ahon päälle. Halla-aho argumentoi asiallisesti ja kolmikko keskeyttää tätä toisiltaan kilpaa. Kaikista Stillerin kysymyksistä paistaa läpi, että tarkoituskaan ei ole kuunnella vastauksia.
Kiivastunnelmaisen ohjelman lopuksi Saska Saarikoski jää käytännössä kiinni Halla-ahon väärästä siteeraamisesta. Salmén päättää pelastaa tilanteen ja tokaisee Halla-ahon päälle ”Sinä ratsastat pelolla ja vihalla”. ”Ratsasta sinä kommunismilla”, on melko tyhjentävä kuitti vanhalle viinaanmenevälle stalinistille.
Studioon oli marssitettu kolme erittäin maahanmuuttomyönteistä ammattitoimittajaa, joilla maahanmuuttokriittisten pääideologi pyyhki lattian. Tuohon aikaan persujen kannatus oli ”huolestuttavassa” kahdeksassa prosentissa.
Ehkä edellisestä vahingosta viisastuttuaan oli Stiller ottanut Timo Soinia vastaan mukaansa 25.2.2011 vähemmän kiihkoilevat Ylioppilaslehden Maria Pettersonin ja Suomen Kuvalehden Pekka Ervastin. Nämä selviytyivätkin kollegoitaan paremmin.
Itselleen Ruben ei kuitenkaan voinut mitään. Hän keskittyi esittämään omia argumenttejaan eikä edes vaatinut vastauksia iskuja sujuvasti väistelleeltä Soinilta. Tässä nyt tosin epäonnistui jopa Hjallis Harkimo, joka on aavistuksen sinnikkäämpi tivaaja.
Koska perussuomalaisten vaaliohjelma on niin reikäinen ja populistinen, että siihen on helppo tarttua, ei tämä lähetys tulle olemaan samanlainen kannatuksen kasvattaja kuin Halla-ahon Pressiklubi. Joka tapauksessa Soini selvisi paineesta kiitettävästi.
Timo Soini tosin on haastattelijoiden kanssa melkoinen velho. Jos pääsisin Jouni Laihon kanssa tasamaalle rahapeliasioista, niin odottaisin Jounin ottavan lukua melko varhaisessa vaiheessa. Soinin kanssa samassa mediakehässä odottaisin persujen maisterisjätkän ottavan pokeritiedon maisterisjätkästä ylivoimaisen pistevoiton.
Jos toimittajat olisivat rasimisyytösten sijaan kiihkottomasti analysoineet Soinin muun sanoman olemattomuutta, voisivat kannatusluvut olla vielä yksinumeroisissa luvuissa. Monikulttuurisuuden hyötyjä korostamalla ja rasistileimoja jakelemalla ollaan tilanteessa, jossa Timo Soini pääsee pääministeritenttiin.
Tosin toimittajia enemmän syytän poliitikkoja. Muut puolueet eivät ole ottaneet huomioon sitä, että valtaosa Suomen kansasta on rasisteja. Mielestäni Soini ei ole rasisti, eikä edes Halla-aho. Mutta lähes kaikki kannattajansa ovat. Ei siis tietenkään ihan kaikki. Kun yli puolet suomalaisista on rasisteja, minkä verran luulette heitä olevan ainoassa maahanmuuttovastaisuudella ratsastavassa puolueessa?
Perussuomalaisilta olisi ollut helppo vetää matto alta yksinkertaisesti kuuntelemalla heidän sanomaansa. Ja sitten kiristää hivenen entisestään kireää maahanmuuttopolitiikkaa. Tai edes olisi oltu kiristävinään. Hallitus olisi normaalityyliinsä voinut perustaa maahanmuuttotyöryhmän, jonka tulokset tulisivat puoli vuotta myöhässä ja asia käsiteltäisiin vaalien jälkeen. Tällä ratkaisulla vihreätkin olisivat pysyneet hallituksessa.
Mutta sen sijaan Jyrki Katainen on keskittynyt varmistamaan pääministerinpaikkaansa olemalla tekemättä mitään, ellei ole ollut aivan pakko. Paitsi puolustamalla pakkoruotsia kaikissa mahdollisissa paikoissa. Katainen ei ilmeisesti ole perehtynyt edeltäjänsä Juho Kusti Paasikiven sanomaan ”Kaiken viisauden alku on tosiasiain tunnustaminen”.
Sekä pakkoruotsi että maahanmuuttajien tuki ovat hyvin epäsuosittuja kansan keskuudessa. Ja ne ovat ymmärrettäviä asioita. Valtion budjettivaje, rahoituskriisi ja kilpailukyky ovat epäselviä asioita tavalliselle kansalle. Mutta maahanmuuttajien tukiaiset ymmärtävät kaikki ja pakkoruotsia ovat lukeneet ja inhonneet lähes kaikki. 1983 Lauritsalan lukiossa matikkaluokalla aloittaneista pojista yli puolet jäi luokalle ruotsin takia. Ymmärrystä pakkoruotsin tarpeellisuudelle on sieltä suunnasta turha hakea.
Vaikka gallupkannatus pyörii 25 prosentissa, ei se käsien päällä istumalla pysy siellä. Kun pojat ajelevat kännissä ja järjestelevät syntymäpäiväjuhlia tekstiviestien lähettelyn lomassa ei sekään ole kannatukselle eduksi. Puoluesihteerin nerokkaat lausunnot medialle ovat kokoomuksen kannalta suotuisasti jääneet varsin vähäiselle huomiolle.
Keskustapuolueen vaalirahoituskuviot ovat sen verran selkeät, että niihin osaisi tarttua vähän vähemmänkin taitava populisti kuin Timo Soini. Entinen maalaisliitto on varsin pitkään pysynyt korkeissa kannatuslukemissa maaltamuutosta huolimatta. Härskillä aluepolitiikalla on peruskannatus maakunnissa varmistettu kuitenkin toistaiseksi.
Näissä olosuhteissa normaalisti pääoppositiopuolue nappaisi maanvyöryvoiton ja seuraava pääministeri olisi demari. Kaikille muille puolueille onneksi siellä valittiin puheenjohtajaksi nainen, joka demareiden kannattaisi laittaa lausuntokieltoon. Urpilaisen viimeinen lausuntohelmi siitä miten lapsivähennyksen palauttaminen verotukseen ehkäisisi lasten syrjäytymistä herättää lähinnä myötähäpeää.
Joten pääoppositiopuolue, joka kerää perinteiset tyytymättömyysäänet on nyt sitten perussuomalaiset. Periaatteessa olen sitä mieltä, että se on näille kolmelle suurelle tunarille aivan oikein.
Käytännön ongelma pokerinpelaajan kannalta on se, että entinen SMP on taas käytännön pakko ottaa hallitukseen kuihtumaan. Toivottavasti Siperia opettaa hallitusvastuussa, ja eivät persut sentään hallituksen pääpuolue tulle olemaan. Joten voi olla, että tästä huolimatta ei Suomi ole neljän vuoden päästä aivan Irlannin tilanteessa.
Pokeritieto uutisoi, että Timo Soini oli varmistamassa valtion pelimonopolin säilymistä jo Rahapelifoorumin jäsenenä. Rahapelifoorumin idea ei ollut kuitenkaan pelimonopolin säilyttäminen. Monopolin kaatamista ei poliittiselta painoarvoltaan Kokoomuksen nuoria raskaampi puolueinstanssi ole esittänyt. Vaan se oli nettipokerikielto, jota silloinen punamultahallitus oli vankasti ajamassa Soinin tuella.
Perussuomalaisten vaaliohjelman luettuani todennäköisin hallituskokoomus on punamulta + persut. RKP ja vihreät voidaan jättää hyvin lauluun pääoppositiojohtaja Kataisen seuraksi. Vaikka nykyisellä perustuslailla pääministerin paikka on mennyt suurimmalle puolueelle, ei sitä ole laissa säädetty.
Perussuomalaisten ohjelma on vasemmistopopulistinen, joskin arvokonservatiivinen. Lisäksi he ovat valmiita tinkimään kaikesta, jos sikseen tulee. Verot valtion maksettavaksi sopii varmasti demareille. Arvokonservatismi on taas kepun leipälaji. Mari Kiviniemi jatkaisi varmasti mielellään pääministerinä, vaikka tukka onkin näyttänyt rasvaiselta viime aikoina.
Tällä kokoonpanolla ei ole mitään ongelmaa rajoittaa rahansiirtoja ulkomaisille pelisaiteille. Hivenen ehkä liioiteltu kauhukuvani ensi kevään Säätytalon tapahtumista on muuttunut hyvin realistiseksi uhkakuvaksi. Jos hallitus on punamultapersu, lyön even money vedon sen puolesta, että nettipokerikieltoa paukkuu ensi vaalikaudella.
Lisäksi roomalaiskatolisen tulo miksikään ministeriksi on liberaalille agnostikolle kauhukuva. On turha kauhistella muslimien outoja riittejä. Roomalaiskatolisten mielestä kuoleman partaalla hoippuva kulloinenkin huru-ukko on erehtymätön, ja edeltäjänsä on tehnyt ihmetekoja.
Parasta, mitä yksittäinen ihminen voisi tehdä ihmiskunnalle, olisi paavin julistus: ”Käyttäkää pojat kondomia”. Tätä lienee turha toivoa, kuten lienee turha toivoa persujen gallupsuosion kokonaan sulamista vaaleissa. Voitto tulee, koska isot puolueet ovat olleet ylimielisiä.
Huomautan, että olen vuosien varrella eri vaaleissa äänestänyt ainakin demarien, vihreiden, nuorsuomalaisten, RKP:n ja kokoomuksen ehdokkaita, enkä ole minkään puolueen jäsen.
Kommentoi aihetta (534 kommenttia) Uusimmat viestit EPT Malta 23.-29.10.2016 5.000€+300€adMinisteri 13:09:31EPT Malta 2016 - Suomalaiset sivuturnauksissaadMinisteri 12:40:37Kuolleet pitää muistaa, eikä niitä yleensä kannata vetääFahrenheit99 8:26:31Absoluuttinen hallinta.nalliaivo 20:20:48WSOP Main Event -lähetykset alkoivatpahakuutti 18:35:18Betsivihjeitäpahakuutti 18:24:31Casino Helsinki pelitpasiperkele 17:52:20Betfair: Miten Loyalty systeemi toimii?Suwa 16:41:50Kotipelejä Hkihymyileväinen 9:56:59M: 6k$ Caribbean Poker Party-livepakettejaFarseer 21:52:25Nolla tulot. Kiinnostaako verottajaa?PoKeR 18:56:14lenovo nappaime ei oimimongeron 10:09:23Maailman aliarvostetuin pokerinpelaaja?pahakuutti 9:12:31Badugilla päähänkellokalle 19:56:30Lisää...